For seileren, se Nils Persson (seiler).

**Nils Persson** (født 20. januar 1836 i Allerum i Skåne i Sverige, død 28. april 1916 i Helsingborg) var en svensk konsul, forretningsmann og politiker fra Helsingborg.

Liv og virke
------------

### Bakgrunn

Nils Persson var sønn av rustholderen Per Jönsson og hans hustru Gunella Hallberg. startet sin yrkeskarriere som femtenåring i 1851, som *bodbetjänt* i butikken til sin onkel. 

### Forretningsmann

I 1860 åpnet han sin egen butikk, hvor han blant annet importerte og solgte guano til bruk i kunstgjødsel. Driften gikk bra, og fra 1872 til 1875 drev han «Nils Perssons guano- o svafvelsyrefabrik» i Helsingborg. 

Fra 1875 var han direktør og styreformann for «Skånska superfosfat- o svafvelsyrefabrik AB» (nå en del av Kemira) samme sted. Til dette trengte han fosfat og svovelsyre. Fosforen fikk han i starten fra fossile dyreben, men han gikk snart over til å importere fosfor fra Florida og Nord-Afrika.

### Virke i Norge

I 1887 startet han opp Sulitjelma Gruber AS i Norge, hvor han produserte svovelkis. Malmen i Sulitjelma var også rik på kobber, noe som gjorde at han i år 1900 var medstifter av Helsingborgs kopparverk AB i tilknytning til svovelsyrefabrikken. I Norge drev han også med jernmalm. 

I 1901 solgte han rettighetene sine i Dunderlandsdalen til Edison Ore-milling Syndicate Limited. Salgssummen skal ha vært på 3 millioner kroner, som dels ble overført i form av obligasjoner i selskapet. Persson skal ha blitt anmodet om å gå inn som *Consulting Director* i selskapet, som var eid av 55 interessenter, hvorav 52 engelskmenn. Edison Ore-milling Syndicate Ltd. hadde blitt opprettet for å utnytte en metode oppfunnet av Thomas Alva Edison. Den nye metoden bestod i å bearbeide jernmalmen med en elektromagnetisk separator, slik at man fikk utvunnet produktet *jernslig*, som man igjen brukte til å fremstille råjern og stål. Og i 1903 var det Persson som sammen med ingeniør Alfred Hasselbom oppdaget og skaffet seg rettighetene til malmforekomstene i Salangen i Troms.

I 1906 solgte han sine rettigheter i Salangen til to tyske interessentselskaper. I 1907 startet Salangen Bergverksaktiebolag opp Salangsverket, som imidlertid ble nedlagt igjen i 1912 etter en kort, men hektisk driftsperiode.

Persson ble av enkelte nordmenn kritisert for sin lønnsomme virksomhet i Norge. Ved kongelig resolusjon den 28. oktober 1907 fikk han og «Aktieselskabet Røstvangen» avslag på sin felles søknad om konsesjon til å erverve bergverksrettigheter i Rustvangfeltet i Hedmark, i samme område som Røstvangen gruver hadde blitt etablert i 1904.

Konsulære verv
--------------

Fra 1875 til 1903 var Persson nederlandsk visekonsul.

Fra 1894 til 1911 var han tysk konsul i Helsingborg.

Referanser
----------

1. 1 2 3 4   Svenskt biografiskt lexikon, «Nils Persson», Svensk biografisk leksikon-ID 7119[Hentet fra Wikidata]
2. 1 2 3 4 5   Tvåkammar-riksdagen 1867–1970, side(r) 258, oppført som Persson i Helsingborg, Svenskt porträttarkiv sj9PGLAlnmUAAAAAABgR3g, bind 3, besøkt 24. mars 2022[Hentet fra Wikidata]
3. 1 2 3 4 5  «Nils Persson - Svenskt Biografiskt Lexikon». *sok.riksarkivet.se*. Besøkt 20. juli 2017. «tysk konsul i Helsingborg 31 dec 94–11»
4. ↑  «Fabelagtige Rigdomme. Dunderlandsdalens kolossale Malm-Dimenssioner». *Nordisk Tidende 1901.05.30*. US. 30. mai 1901. Besøkt 20. juli 2017.
5. 1 2  Rønhaug, Eliseus Johan (1996). *Salangen kommune 125 år 1871-1996: jubileumsskrift*. Sjøvegan: Kommunen. s. 25. ISBN 8299396506.
6. ↑  «Salangsverket. Et nordnorsk industrieventyr. Gunnar Bjørklund og Alvin Jensvold - PDF». *docplayer.me*. Besøkt 20. juli 2017.
7. ↑  Wågø (red.), Solvår; Rønhaug, Eliseus Johan; Johannessen, Gunnar Aker (1997). *Ut av svartaste fjell - den rø'aste malm: Salangsverket*. Tromsø: Troms fylkeskommune, Kulturetaten. s. 9. ISBN 8278190356.
8. ↑  «Dokument nr. 12». *Stortingsforhandlinger. 1908 Vol. 57 Nr. 5*. Oslo: Forvaltningstjenestene. 2007.

  


|  |  |
| --- | --- |
| Oppslagsverk/autoritetsdata | Svenskt biografiskt lexikon **·** Nationalencyklopedin **·** VIAF **·** GND **·** LIBRIS
 |